R.I.P. Oom Cassie – 5 Oktober 2011 – Kouevuur
R.I.P. Oom Cassie – 5 Oktober 2011
Oktober 5, 2011 Oktober 6, 2011 Son
Gisteraand het die uil gevlieg.
En vanoggend kort voor dagbreek het daar ‘n seder geval. En ‘n kaal kol in ‘n woud van harte gelaat waar niks ooit weer sal groei nie. Daar sal altyd ‘n leemte wees… by die braai, by die huis op Kleinmond, by elke familie kuier. ‘n Klein oompie met ‘n reuse hart is weg.
Dit het nog nie ingesink nie, Oom Cassie. Al sou jy volgende week 75 geword het, was jy nie oud nie. So duidelik soos jy gelewe het, so skielik en stil het jy gegaan. Wat nou van jou byeboerdery? En Vlekkie? En die Beetle?
Ons huil nie, Oom. Ons weet jy is nou by Tannie Doreen en Riaan. En Antjie het vanaand gesê julle drie hou seker nou partytjie daar bo. Ons huil nie. Nog nie. Maar ons gaan jou mis. Ons weet nog nie hoeveel nie, want ons besef nog nie regtig jy is weg nie.
Ek hoop hulle het TV’s daarbo, en ek hoop hulle weet jy gaan hulle hel gee as hulle ‘n geluid maak terwyl jy TV kyk. En jy en Riaan moenie nou weer tannie Doreen se siel staan en uittrek soos altyd nie. Oom moet oom paslik gedra daar bo. Ons het toe nooit vir oom ‘n ou girl ge-organise nie, maar ook maar goed so, want nou kan oom met ‘n skoon boekie voor tannie Doreen gaan staan 😉
Ek sal nooit weer na heuning kan kyk sonder om jou te onthou nie. Ook nie cupcakes nie.
Rus in vrede, Oom Cassie. En groete vir Riaan en die Tannie.
Previous Post Gooi die eerste klip
10 thoughts on “R.I.P. Oom Cassie – 5 Oktober 2011”
Oktober 17, 2011 om 1:37 nm
Ek is so laat in die kraal, maar wou nog die volgende doen: ((((Son))))
Oktober 7, 2011 om 2:06 nm
Dankie almal. Hy was iemand wat die moeite werd was om te ken.
Oktober 6, 2011 om 2:17 nm
Jammer vir jou verlies. Jy het ‘n baie mooi herinnering aan oom Cassie hier geskryf – ek hoop al sy geliefdes kry dit te lese.
Oktober 7, 2011 om 1:54 nm
Dankie Annemari 🙂
Oktober 6, 2011 om 1:17 nm
Sterkte Son, mens wens dit nie vir enige een om iemand te verloor nie…NOENA
Hello Noena! Long time no see. Gaan dit goed?
Oktober 6, 2011 om 9:22 vm
Sterkte Son, mens kan selfs uit jou kort stukkie sien dat hy ‘n baie spesiale mens was.
Oktober 6, 2011 om 8:51 vm
Ag jammer oor oom Cassie se verlies uit julle lewens uit…. Klink of hy ‘n besondere mens was, en waar gaan julle nou heuning kry?
Oktober 6, 2011 om 8:31 vm
Tata Oom Cassie – gaat jou wel 😦
Oktober 6, 2011 om 8:15 vm